Document ID: 32020R0474

Reference:
1.4.2020
ET
Euroopa Liidu Teataja
L 100/12
KOMISJONI DELEGEERITUD MÄÄRUS (EL) 2020/474,
20. jaanuar 2020,
Euroopa siseveelaevade andmebaasi kohta
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 14. septembri 2016. aasta direktiivi (EL) 2016/1629, millega kehtestatakse siseveelaevade tehnilised nõuded, muudetakse direktiivi 2009/100/EÜ ja tunnistatakse kehtetuks direktiiv 2006/87/EÜ, (1) eriti selle artikli 19 lõiget 7,
ning arvestades järgmist:
(1)
Selleks et tagada direktiivi (EL) 2016/1629 tõrgeteta kohaldamine, tuleks anda täielik juurdepääs liikmesriikide, Reini laevaliikluse muudetud konventsiooni osaliste ja kolmandate riikide pädevatele asutustele, kellele on usaldatud direktiivi (EL) 2016/1629 ning Euroopa Parlamendi ja nõukogu direktiivi 2005/44/EÜ (2) kohaldamisega seotud ülesanded.
(2)
Täielik juurdepääs võimaldab liikmesriikidel teha omavahel ja kolmandate riikidega koostööd ning koordineerida oma tööd Euroopa siseveelaevade andmebaasi sisestatud veesõidukite andmete töötlemisel.
(3)
Teistele asutustele tuleks anda lugemispääs Euroopa siseveelaevade andmebaasile, et nad saaksid võtta haldusmeetmeid veeliikluse ja veeteede infrastruktuuri haldamise tagamiseks, laevaliikluse ohutuse säilitamiseks või tagamiseks ning statistiliste andmete kogumiseks.
(4)
Selleks et tagada Euroopa siseveelaevade andmebaasi tõrgeteta toimimine ja hõlbustada Euroopa siseveelaevade andmebaasile juurdepääsu taotluste kontrollimist, peaksid liikmesriigid, Reini laevaliikluse muudetud konventsiooni osalised ja asjaomased kolmandad riigid määrama ühtse kontaktpunkti.
(5)
On asjakohane kehtestada meetmed, mida liikmesriigid peaksid Euroopa siseveelaevade andmebaasile lugemispääsu andmisel võtma, et tagada andmeturve ja Euroopa siseveelaevade andmebaasi tõrgeteta toimimine.
(6)
Siseveesõidukite kohta on vaja kvaliteetseid, võrreldavaid, ajakohaseid, usaldusväärseid ja ühtlustatud andmeid, et hõlbustada veesõidukite praeguste ja varasemate andmete ning väljaantud tunnistuste ja uute tunnistuste taotlustega seotud teabe kontrollimist. Sellest tulenevalt tuleks kehtestada veesõidukiga seotud andmete üksikasjalik loetelu.
(7)
Spetsifikatsioonid peaksid jääma tehnoloogiliselt neutraalseks ja avatuks uuenduslikele tehnoloogialahendustele ning kohaldada tuleks ühekordsuse ja „koostalitlusvõime normiks“ põhimõtteid. Nõuetekohaselt tuleks arvesse võtta ELi e-valitsuse tegevuskavas (2016–2020) (3) ja Euroopa koostalitlusvõime raamistikus (4) sätestatud põhimõtteid ja soovitusi.
(8)
Kui käesolevas määruses sätestatud meetmetega kaasneb isikuandmete töötlemine, peaks see toimuma kooskõlas isikuandmete kaitset käsitlevate liidu õigusaktidega, eelkõige Euroopa Parlamendi ja nõukogu määrusega (EL) 2018/1725, (5) kui isikuandmeid töötleb Euroopa Komisjon, ning Euroopa Parlamendi ja nõukogu määrusega (EL) 2016/679, (6) kui isikuandmeid töötlevad liikmesriikide pädevad asutused.
(9)
Euroopa Andmekaitseinspektoriga konsulteeriti vastavalt määruse (EL) 2018/1725 artiklile 42,
ON VASTU VÕTNUD KÄESOLEVA MÄÄRUSE:
Artikkel 1
Reguleerimisese ja kohaldamisala
Käesolevas määruses sätestatakse direktiivi (EL) 2016/1629 artiklis 19 osutatud Euroopa siseveelaevade andmebaasis säilitatavate andmete kogumise, töötlemise ja neile juurdepääsu eeskirjad, samuti lubatud juurdepääsu liigid ning juhendid andmebaasi kasutamise ja toimimise kohta.
Artikkel 2
Andmete kogumine
Liikmesriigid sisestavad Euroopa siseveelaevade andmebaasi käesoleva määruse 1. lisas osutatud veesõiduki identifitseerimisandmed.
Artikkel 3
Täielik juurdepääs Euroopa siseveelaevade andmebaasi andmetele ja andmete töötlemine
1.   Andmetele pääsevad juurde ja neid töötlevad liikmesriikide, Reini laevaliikluse muudetud konventsiooni osaliste ja kolmandate riikide pädevad asutused, kellele on usaldatud direktiivide (EL) 2016/1629 ja 2005/44/EÜ kohaldamisega seotud ülesanded, et toetada haldusmeetmete rakendamist laevaliikluse ohutuse ja hõlpsuse säilitamiseks ning tagada direktiivi (EL) 2016/1629 kohaldamine.
2.   Kõik lõikes 1 osutatud liikmesriigid, Reini laevaliikluse muudetud konventsiooni osalised ja kolmandad riigid teatavad komisjonile lõikes 1 osutatud pädevate asutuste nimed ja aadressid.
3.   Liikmesriigid tagavad kooskõla direktiivi (EL) 2016/1629 artiklis 17 osutatud registrites säilitatavate andmete ja Euroopa siseveelaevade andmebaasi sisestatavate andmete vahel.
4.   Täielik juurdepääs Euroopa siseveelaevade andmebaasile antakse vastavalt käesoleva määruse 3. lisale.
Artikkel 4
Lugemispääs Euroopa siseveelaevade andmebaasile
1.   Selleks et võtta haldusmeetmeid veeliikluse ja veeteede infrastruktuuri haldamise tagamiseks, laevaliikluse ohutuse säilitamiseks või tagamiseks ja statistiliste andmete kogumiseks, võib käesoleva määruse artikli 3 lõikes 1 osutatud Reini laevaliikluse muudetud konventsiooni osaliste ja kolmandate riikide asutustele, v.a artiklis 3 osutatud liikmesriikide asutused, anda lugemispääsu Euroopa siseveelaevade andmebaasile.
2.   Iga liikmesriik, Reini laevaliikluse muudetud konventsiooni osaline või kolmas riik teatab komisjonile lõikes 1 osutatud asutuste nimed ja aadressid, märkides nende kasutajaprofiilid vastavalt käesoleva määruse 2. lisale.
3.   Lugemispääs Euroopa siseveelaevade andmebaasile antakse vastavalt käesoleva määruse 4. lisale.
Artikkel 5
Euroopa siseveelaevade andmebaasi ühtne kontaktpunkt
1.   Kõik artikli 3 lõikes 1 osutatud liikmesriigid, Reini laevaliikluse muudetud konventsiooni osalised ja kolmandad riigid määravad komisjoni ja teiste liikmesriikide jaoks ühtse kontaktpunkti, et hõlbustada juurdepääsu kinnitamist käsitleva teabe vahetamist vastavalt artiklitele 3 ja 4. Artikli 3 lõike 2 ja artikli 4 lõike 2 kohane teavitamine toimub asjakohase teabe salvestamisega Euroopa siseveelaevade andmebaasi.
2.   Ühtne kontaktpunkt valitakse käesoleva määruse artikli 3 lõikes 1 osutatud pädevate asutuste hulgast.
3.   Kõik käesoleva määruse artikli 3 lõikes 1 osutatud liikmesriigid, Reini laevaliikluse muudetud konventsiooni osalised ja kolmandad riigid teatavad komisjonile Euroopa siseveelaevade andmebaasi ühtse kontaktpunkti nime ja aadressi.
Artikkel 6
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 20. jaanuar 2020
Komisjoni nimel
eesistuja
Ursula VON DER LEYEN
(1)  ELT L 252, 16.9.2016, lk 118.
(2)  Euroopa Parlamendi ja nõukogu 7. septembri 2005. aasta direktiiv 2005/44/EÜ ühtlustatud jõeteabeteenuste kohta ühenduse siseveeteedel (ELT L 255, 30.9.2005, lk 152).
(3)  Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „ELi e-valitsuse tegevuskava 2016–2020. Valitsussektori digitaalse arengu kiirendamine“ (COM(2016) 179 (final)).
(4)  Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa koostalitlusvõime raamistik. Rakendusstrateegia“ (COM(2017) 134).
(5)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
(6)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
1. LISA
Veesõiduki identifitseerimisandmed
Laeva identifitseerimisandmete loetelu, mis on esitatud siseveelaevade tehnilisi nõudeid käsitleva kohaldatava Euroopa standardi 2. lisas, on sama, mis on esitatud direktiivi (EL) 2016/1629 II lisas.
2. LISA
Kasutajaprofiilid ja juurdepääsuõigused
1.1.
Komisjon annab juurdepääsuõigused üksikkasutajatele, kes vastavad tabelis 1 esitatud kasutajaprofiilile.
1.2.   
Direktiivi (EL) 2016/1629 artikli 19 lõike 5 kohaselt võib komisjon anda juurdepääsu Euroopa siseveelaevade andmebaasile ka rahvusvahelistele organisatsioonidele ja kolmandate riikide asutustele, kui määruse (EL) 2018/1725 artiklis 46 sätestatud nõuded on täidetud. Kasutajaprofiile või juurdepääsuõigusi saab piirata füüsilise isiku isikuandmete kaitse tasemega seotud hindamise tulemusel.
Kasutajaprofiil
Määratlus
Juurdepääsuõigused
Tehniline sertifitseerimisasutus
Pädev asutus või kontrollorgan, kes vastutab liidu siseveelaeva sõidukõlblikkuse tunnistuste väljaandmise eest vastavalt direktiivi (EL) 2016/1629 artiklile 6,
või
kontrollorgan, kes vastutab Reini laevaliikluse muudetud konventsiooni artikli 22 kohase tunnistuse väljaandmise eest,
või
kolmandate riikide samalaadne pädev asutus, kes täidab direktiivi (EL) 2016/1629 kohaldamisega seotud ülesandeid,
või
pädev asutus, kes vastutab kordumatu Euroopa ühtse laeva identifitseerimisnumbri andmise eest vastavalt direktiivi (EL) 2016/1629 artiklile 18
Täielik juurdepääs
Jõeteabeteenuste ametiasutus
Pädev asutus, kes vastutab jõeteabeteenuste rakenduse ja rahvusvahelise andmevahetuse eest vastavalt direktiivi 2005/44/EÜ artiklile 8,
või
organisatsioon, kellele on antud ülesanne käitada direktiivis 2005/44/EÜ määratletud jõeteabeteenuste süsteemi ja osutada jõeteabeteenuseid või kellega on sõlmitud vastav leping
Täielik juurdepääs (piirdub direktiivi 2005/44/EÜ kohaldamisega)
Statistikaamet
Riiklikud või rahvusvahelised ametid, kes vastutavad statistiliste andmete kogumise eest
Lugemispääs, mis määratakse kindlaks füüsiliste isikute isikuandmete kaitse tasemega seotud hindamise tulemusel
Rahvusvahelised organisatsioonid
Volitatud kasutajad rahvusvahelistes organisatsioonides
Lugemispääs, mis määratakse kindlaks füüsiliste isikute isikuandmete kaitse tasemega seotud hindamise tulemusel
Muud asutused
Kõik asutused, kes tagavad veeliikluse ja veeteede infrastruktuuri haldamise ning laevaliikluse ohutuse säilitamise või tagamise, näiteks:
—
liikluskorralduse pädev asutus,
—
lüüside või sildade käitaja,
—
pääste- ja hädaabiteenuste osutaja,
—
õiguskaitseasutused,
—
õnnetuste uurimise asutus
Lugemispääs
Komisjoni töötajad
Volitatud kasutajad
a)
kes vastutavad Euroopa siseveelaevade andmebaasi pidamise eest või
b)
kes vastutavad siseveeliikluse poliitika eest
Tehniliste lahenduste pakkuja kõikide funktsioonide puhul.
Lugemispääs
3. LISA
Täielik juurdepääs Euroopa siseveelaevade andmebaasi andmetele ja andmete töötlemine
1.   
Euroopa siseveelaevade andmebaasi andmetele täielik juurdepääs ja andmete töötlemine kinnitatakse järgmiselt:
a)
Euroopa siseveelaevade andmebaasi kaudu esitatakse taotlus, et avada konto, mis võimaldab täielikku juurdepääsu andmetele ja andmete töötlemist;
b)
kinnitamise teeb Euroopa siseveelaevade andmebaasi asjaomane ühtne kontaktpunkt;
c)
konto aktiveeritakse.
2.
Komisjon võib konto desaktiveerida, kui kasutaja ei vasta käesoleva määruse nõuetele.
4. LISA
Lugemispääs Euroopa siseveelaevade andmebaasile
1.
Lugemispääs Euroopa siseveelaevade andmebaasile kinnitatakse järgmiselt:
a)
Euroopa siseveelaevade andmebaasi kaudu esitatakse taotlus, et avada konto, mis võimaldab lugemispääsu andmebaasile;
b)
kinnitamise teeb Euroopa siseveelaevade andmebaasi asjaomane ühtne kontaktpunkt;
c)
konto aktiveeritakse.
2.
Komisjon võib konto desaktiveerida, kui kasutaja ei vasta käesoleva määruse nõuetele.
3.
Pädevad asutused vastutavad artikli 4 lõikes 1 osutatud asutuste juurdepääsu korrapärase jälgimise ja kontrollimise eest.
5. LISA
Funktsioonid
Euroopa siseveelaevade andmebaasi kaudu on võimalik täita järgmisi funktsioone.
1.
Kordumatu Euroopa laeva identifitseerimisnumbri kontrollimine Euroopa siseveelaevade andmebaasis
Euroopa siseveelaevade andmebaas võimaldab pädevatel asutustel kas Euroopa ühtse laeva identifitseerimisnumbri või veesõiduki identifitseerimisandmete alusel kontrollida, kas veesõiduk on juba süsteemis registreeritud.
2.
Veesõiduki tunnistuste andmete vaatamine
Euroopa siseveelaevade andmebaas annab juurdepääsu veesõiduki tunnistuste (mis on välja antud vastavalt direktiivile (EL) 2016/1629) andmetele ja veesõiduki identifitseerimisandmetele, mille riiklikud registrid on kättesaadavaks teinud.
3.
Tagasilükatud või menetluses olevate tunnistuste taotlustega seotud andmete vaatamine
Euroopa siseveelaevade andmebaas annab juurdepääsu andmetele direktiivi (EL) 2016/1629 kohaste tunnistuste taotluste staatuse (tagasilükatud või menetluses) kohta.
4.
Juurdepääs veesõidukite tunnistuste digitaalsele koopiale
Euroopa siseveelaevade andmebaas annab juurdepääsu pädevate asutuste poolt kõikide direktiivi (EL) 2016/1629 kohaselt välja antud tunnistuste digitaalsele koopiale.
5.
Statistika koostamine
Euroopa siseveelaevade andmebaas sisaldab funktsioone, mis võimaldavad esitada andmeid volitatud kasutajatele, kes teevad päringuid statistika eesmärgil.
6.
Kasutaja juurdepääsu haldamine
Kasutajatel on juurdepääs Euroopa siseveelaevade andmebaasile komisjoni autentimisteenuse (EU Login) kaudu.

Summary:
Siseveeteed – laevad
Siseveeteed – laevad
 
KOKKUVÕTE:
delegeeritud määrus (EL) 2020/474 Euroopa siseveelaevade andmebaasi kohta
direktiiv (EL) 2016/1629 siseveelaevade tehniliste nõuete kohta
määrus (EL) 2016/1628, mis käsitleb väljaspool teid kasutatavate liikurmasinate sisepõlemismootorite gaasiliste saasteainete ja tahkete osakeste heite piirnorme ja tüübikinnitusega seotud nõudeid
direktiiv 2010/35/EL transporditavate surveseadmete kohta
direktiiv 2009/100/EÜ siseveelaevade sõidukõlblikkuse tunnistuste vastastikuse tunnustamise kohta
direktiiv 2008/68/EÜ ohtlike kaupade siseveo kohta
MIS ON ÕIGUSAKTIDE EESMÄRK?
Õigusaktidega kehtestatakse siseveelaevade tehnilised nõuded ja luuakse kontrollisüsteem. Nende eesmärk on muuta siseveeteede sõidukõlblikkuse tunnistuse nõuded kogu ELis ühesugusteks, lihtsustades eeskirju ja suurendades ohutust. Nendega kehtestatakse erieeskirjad järgmiste kohta:surveseadmete ja ohtlike kaupade transport;mootorite heite piirnormid;tunnistuste vastastikuse tunnustamise kord;Euroopa siseveelaevade andmebaas.
PÕHIPUNKTID
Direktiiviga (EL) 2016/1629 kehtestatakse siseveelaevade tehnilised nõuded. Sellega kehtestatakse tehnilised nõuded veesõidukite ohutu liiklemise tagamiseks lisas osutatud siseveeteedel, mis on liigitatud 1., 2., 3. ja 4. tsooniks lisaks R-tsoonile (Reini laevaliikluse muudetud konventsiooni erikord). Direktiivi ei kohaldata parvlaevade, sõjalaevade ja enamike merelaevade, sh mere vedur- ja tõukurlaevade suhtes, mis tegutsevad siseveeteedel ajutiselt.
Siseveelaeva sõidukõlblikkuse tunnistus
ELi riigid peavad tagama, et ELi siseveeteedel liiklevad veesõidukid on ehitatud ja neid hooldatakse vastavalt käesolevas direktiivis sätestatud nõuetele. Siseveelaeva sõidukõlblikkuse tunnistus tuleks väljastada veesõidukile, mis on enne kasutuselevõtmist läbinud tehnilise ülevaatuse.Tunnistuse kaotamise korral või kui tunnistus on rikutud või direktiivi lisades toodud teatud erandite korral võivad ametiasutused väljastada ajutise tunnistuse. Uutele veesõidukitele väljastatud siseveelaeva sõidukõlblikkuse tunnistuste kehtivusaeg ei tohi ületada viit aastat (reisilaevade ja kiirlaevade puhul) või kümmet aastat (kõikide muude veesõidukite puhul). Erandkorras võib tunnistuste kehtivust pikenda kuni kuue kuu võrra ilma ülevaatuseta. Veesõiduki ehitusliku konstruktsiooni tugevust, veesõiduki navigeerimis- või manööverdamisvõimet mõjutavate suuremate ümberehituste või remondi korral peab asjaomane veesõiduk enne järgmist sõitu läbima tehnilise ülevaatuse. Tunnistuse uuendamisest keeldumise korral peab riiklik asutus keeldumise põhjust selgitama ja teavitama omanikku edasikaebamise korrast ja selle tähtaegadest. Kuni lepingute jõustumiseni võivad ELi riigid tunnustada kolmandate riikide veesõidukite sõidukõlblikkuse tunnistusi.Identifitseerimine
ELi riigid tagavad, et nende määratud asutused annavad igale veesõidukile Euroopa ühtse laeva identifitseerimisnumbri, mis jääb samaks kogu veesõiduki tööea jooksul.
Euroopa siseveelaevade andmebaasKomisjoni delegeeritud määruses (EL) 2020/474 sätestatakse Euroopa siseveelaevade andmebaasis säilitatavate andmete kogumise, töötlemise ja neile juurdepääsu eeskirjad. Euroopa Komisjon hoiab Euroopa siseveelaevade andmebaasi korras, et toetada haldusmeetmeid laevaliikluse ohutuse ja hõlpsuse säilitamiseks ning tagada direktiivi (EL) 2016/1629 kohaldamine. ELi riigid tagavad, et nende asutused ajakohastavad andmebaasi eesmärgiga kohaldada direktiivi, hallata veeliikluse ja veeteede infrastruktuuri, säilitada laevaliikluse ohutust ja koguda statistilisi andmeid. Selleks:sisestavad nad andmebaasi veesõidukit identifitseerivad ja kirjeldavad andmed;sisestavad nad andmebaasi andmed väljastatud, uuendatud, asendatud või kehtetuks tunnistatud tunnistuste kohta ning kõigi käesoleva direktiivi alusel väljastatud tunnistuste digitaalsed koopiad;sisestavad nad andmebaasi andmed tagasilükatud või menetluses olevate tunnistuste taotluste kohta;kustutavad nad mahakantud veesõidukiga seotud andmed;sisestavad nad andmebaasi kõik eespool osutatud andmete muudatused. Asutused võivad edastada isikuandmeid kolmandale riigile või rahvusvahelisele organisatsioonile iga üksikjuhtumit eraldi kaaludes. ELi riigid töötlevad isikuandmeid kooskõlas ELi isikuandmete kaitse seadusega, eelkõige määrusega (EL) 2016/679. Komisjon võib edastada iga üksikjuhtumit eraldi kaaludes isikuandmeid või anda kolmanda riigi ametiasutusele või rahvusvahelisele organisatsioonile juurdepääsu Euroopa siseveelaevade andmebaasile tingimusel, et täidetakse määruse (EL) 2018/1725 (vt kokkuvõte) nõudeid. Komisjonil on õigus võtta vastu delegeeritud õigusakte, et täpsustada järgmist:ELi riikide poolt andmebaasi sisestatavad andmed;lubatud juurdepääsu liigid;juhendid andmebaasi kasutamise ja toimimise kohta, eelkõige seoses andmeturbe, andmete kodeerimise ja töötlemisega.Tehnilised nõuded
1., 2., 3. ja 4. tsooni siseveeteedel veesõidukitele esitatavad tehnilised nõuded on sätestatud ES-TRIN standardis 2019/1, mille on koostanud siseveeliikluse standardite koostamise Euroopa komitee (CESNI).
ÜlevaatusELi riigid moodustavad kontrollorganid, kuhu kuuluvad vähemalt järgmised eksperdid:siseveeliikluse eest vastutava haldusasutuse töötaja;siseveelaevade laeva- ning masinaehituse ekspert;laevandusekspert, kellel on siseveeteede laevajuhi luba, mis annab selle omanikule volituse kontrollitava laevaga sõita;veesõidukite tavaekspert tavapäraste veesõidukite kontrollimiseks. ELi riigid tagavad, et määratud organid viivad läbi direktiivis osutatud esialgse, perioodilise, eri- või vabatahtliku kontrolli.Teatavate veesõidukite kategooriate suhtes kohaldatavad erandidSäilitades piisava ohutuse taseme, võivad ELi riigid lubada erandeid mitte ühenduses olevatel siseveeteedel tegutsevate veesõidukite suhtes või veesõidukite suhtes, mille kandevõime on kuni 350 tonni või mis ei ole kavandatud kaubaveoks. Innovatsiooni ja uue tehnoloogia kasutamise edendamiseks võib komisjon lubada ajutisi erandeid paigaldiste või konstruktsiooni osas, kui on osutatud lisades – või katseliselt –, tingimusel et tagatud on samaväärne ohutuse tase.Seonduvad õigusaktidDirektiiviga 2008/68/EÜ kehtestatakse eeskirjad ohtlike kaupade ohutuks ja turvaliseks veoks ELis kas mööda maanteed, raudteed või siseveeteed. Lisaks hõlmab see ka selliseid aspekte nagu peale- ja mahalaadimine, ühelt veoliigilt teisele ümberlaadimine ning transportimise käigus toimuvad peatused. Sellega laiendatakse rahvusvahelised eeskirjad ohtlike kaupade riigisisesele veole. Mitmete rakendusaktidega kehtestatakse erandid, mis võimaldavad võtta arvesse konkreetseid riiklikke asjaolusid, tavaliselt seoses piirkoguste ja segaveostega. Direktiivi 2009/100/EÜ sõidukõlblikkuse tunnistuste vastastikuse tunnustamise kohta kohaldatakse siseveelaevade suhtes, mida kasutatakse siseveeteedel kaubaveoks ning mille kandevõime on vähemalt 20 tonni ja mille pikkus on vähem kui 20 meetrit või maht on väiksem kui 100 m3. Õigusakti alusel ELi riigid:sätestavad sõidukõlblikkuse tunnistuste väljaandmiseks vajaliku korra;tunnustavad teise ELi riigi välja antud sõidukõlblikkuse tunnistust, nagu nad oleks selle tunnistuse ise välja andnud;võivad peatada laeva liikumise kuni vigade kõrvaldamiseni, kui leitakse laev olevat seisukorras, mis kujutab ohtu ümbrusele. Direktiiviga 2010/35/EL kehtestatakse üksikasjalikud eeskirjad  transporditavate surveseadmete* ohutuse suurendamiseks ja nende seadmete vaba liikumise tagamiseks ELis. Sellega ajakohastatakse varasemaid õigusakte, eelkõige vastavusnõuete, vastavushindamise ja regulaarsete kontrollide osas. Direktiiv hõlmab maantee- ja raudteevedusid ning siseveeteedel teostatavaid vedusid ning on otseselt seotud direktiiviga 2008/68/EÜ. Määrusega (EL) 2016/1628 (vt kokkuvõte) kehtestatakse väljaspool teid kasutatavatele liikurmasinatele (sh siseveelaevad) paigaldatavate uute mootorite heite piirnormid. Täpsemalt määratletakse V etapi saasteainete heitkoguste piirnormid ja nende kohaldamise alguskuupäevad. Määruse eesmärk on vähendada saasteainete heitkoguseid ja kõrvaldada kasutuselt enim saastet tekitavate mootoritega seadmed.
MIS AJAST ÕIGUSAKTE KOHALDATAKSE?
Direktiivi 2008/68/EÜ kohaldatakse alates 20. oktoobrist 2008 ning see pidi ELi riikides jõustuma hiljemalt 30. juuniks 2009. Direktiiviga 2009/100/EÜ tunnistatakse kehtetuks ja kodifitseeritakse direktiiv 76/135/EMÜ alates 22. oktoobrist 2009. Direktiivi 2010/35/EL kohaldatakse alates 20. juulist 2010 ning see pidi ELi riikides jõustuma hiljemalt 30. juuniks 2011. Siseveelaevade mootorite osas kohaldatakse määrust (EL) 2016/1628 alates 1. jaanuarist 2019 (võimsus kuni 300 kW) ja alates 1. jaanuarist 2020 (võimsus 300 kW või suurem). Lisaks kehtib 24-kuuline üleminekuperiood eelpool nimetatud kuupäevadest. Direktiivi (EL) 2016/1629 kohaldatakse alates 6. oktoobrist 2016 ning see peab ELi riikides jõustuma hiljemalt 7. oktoobriks 2018. Määrust (EL) 2020/474 kohaldatakse alates 21. aprillist 2020.
TAUST
Lisateave:Siseveeteed (Euroopa Komisjoni veebisait) CESNI tutvustus (CESNI veebisait)
PÕHIMÕISTED
Transporditavad surveseadmed – seadmerühm, mis hõlmab survemahuteid, paake, mahutikogumiga sõidukeid/vaguneid, mitmeelemendilisi gaasikonteinereid ja gaasiballoone. Siia hulka kuuluvad gaasimahutid, kuid mitte aerosoolid, avatud krüotehnilised anumad, hingamisaparaatide gaasiballoonid ja tulekustutid.
PÕHIDOKUMENDID
Komisjoni 20. jaanuari 2020. aasta delegeeritud määrus (EL) 2020/474 Euroopa siseveelaevade andmebaasi kohta (ELT L 100, 1.4.2020, lk 12–19)
Euroopa Parlamendi ja nõukogu 14. septembri 2016. aasta direktiiv (EL) 2016/1629, millega kehtestatakse siseveelaevade tehnilised nõuded, muudetakse direktiivi 2009/100/EÜ ja tunnistatakse kehtetuks direktiiv 2006/87/EÜ (ELT L 252, 16.9.2016, lk 118–176)
Direktiivi (EL) 2016/1629 järjestikused muudatused on algdokumenti lisatud. Käesoleval konsolideeritud versioonil on üksnes dokumenteeriv väärtus.
Euroopa Parlamendi ja nõukogu 14. septembri 2016. aasta määrus (EL) 2016/1628, mis käsitleb väljaspool teid kasutatavate liikurmasinate sisepõlemismootorite gaasiliste saasteainete ja tahkete osakeste heite piirnorme ja tüübikinnitusega seotud nõudeid, millega muudetakse määruseid (EL) nr 1024/2012 ja (EL) nr 167/2013 ning muudetakse direktiivi 97/68/EÜ ja tunnistatakse see kehtetuks (ELT L 252, 16.9.2016, lk 53–117)
Vt konsolideeritud versioon.
Euroopa Parlamendi ja nõukogu 16. juuni 2010. aasta direktiiv 2010/35/EL transporditavate surveseadmete kohta ja millega tunnistatakse kehtetuks nõukogu direktiivid 76/767/EMÜ, 84/525/EMÜ, 84/526/EMÜ, 84/527/EMÜ ja 1999/36/EÜ (ELT L 165, 30.6.2010, lk 1–18)
Euroopa Parlamendi ja nõukogu 16. septembri 2009. aasta direktiiv 2009/100/EÜ siseveelaevade sõidukõlblikkuse tunnistuste vastastikuse tunnustamise kohta (kodifitseeritud versioon) (ELT L 259, 2.10.2009, lk 8–13)
Vt konsolideeritud versioon.
Euroopa Parlamendi ja nõukogu 24. septembri 2008. aasta direktiiv 2008/68/EÜ ohtlike kaupade siseveo kohta (ELT L 260, 30.9.2008, lk 13–59)
Vt konsolideeritud versioon.
SEONDUVAD DOKUMENDID
Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39–98)
Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1–88)
Viimati muudetud: 13.10.2020